《秋杪喜大钵自沧州还》
清代·塞尔赫

独泛孤云向海边，客窗谁与听鸣蝉。沧浪一曲孤镫外，红叶千山瘦马前。

空馆荒凉犹有菊，诗囊羞涩已无钱。开帘应悔归来晚，先得秋风伴惠连。

作者简介：（1677—1747）宗室，字慄庵，号晓亭，自号北阡季子。康熙三十七年封奉国将军，官至总督仓场侍郎。爱诗，遇能诗人，虽樵夫牧竖，必屈己下之。所作气格清旷。有《晓亭诗钞》。